VRChat

**VRChat** առցանց վիրտուալ իրականության հարթակ, որը ստեղծել են Գրեհեմ Գեյլորը  և Ջեսսի Ջուդրին և այն գործարկվում է VRChat ընկերության կողմից: Հարթակն օգտատերերին հնարավորություն է տալիս շփվել միմյանց հետ՝ օգտատերերի կողմից ստեղծված 3D ավատարների և աշխարհների միջոցով։ VRChat-ը հիմնականում նախագծված է վիրտուալ իրականության ակնոցներով օգտագործման համար։ Այն հասանելի է Microsoft Windows օպերացիոն համակարգով համակարգիչների համար, ինչպես նաև որպես հավելված Android հիմքով ակնոցների՝ օրինակ՝ Meta Quest, Pico 4 և HTC Vive XR Elite սարքերի համար։

VRChat-ը առաջին անգամ թողարկվել է որպես Windows հավելված Oculus Rift DK1 նախատիպի համար 2014 թվականի հունվարի 16-ին, իսկ ավելի ուշ՝ 2017 թվականի փետրվարի 1-ին, թողարկվել է Steam ծրագրում: VRChat-ը հետագայում հասանելի է դարձել Meta Quest խանութում 2018 թվականի դեկտեմբերի 11-ին և Google Play խանութում 2023 թվականի օգոստոսի 22-ին:

## Ընդհանուր նկարագրություն
VRChat-ի գործառույթները նման են այնպիսի խաղերի, ինչպիսիք են Second Life-ը և Habbo Hotel-ը, թույլ տալով օգտատերերին մուտք գործել օգտատերերի կողմից ստեղծված «աշխարհներ», որտեղ նրանք կարող են շփվել միմյանց հետ վիրտուալ ավատարների միջոցով։ Աշխարհները տարբեր են՝ ներկայացնելով սոցիալական տարածքներ, ներկայացման վայրեր կամ խաղեր։

VRChat-ը կարող է աշխատել նաև «desktop» ռեժիմում առանց VR սարքի, որը վերահսկվում է մկնիկի և ստեղնաշարի, խաղային հսկիչի կամ սենսորային սարքի միջոցով։ Desktop ռեժիմում որոշ սահմանափակումներ կան՝ օրինակ՝ անհնար է ազատ շարժել ավատարի վերջույթները կամ կատարել այնպիսի գործողություններ, որոնք պահանջում են երկու ձեռք։

VRChat Plus վճարովի բաժանորդագրությունը տրամադրում է լրացուցիչ հնարավորություններ, ինչպիսիք են ավելի շատ «սիրված» ավատարների սլոթեր, պրոֆիլի լուսանկարներ և խաղում արված լուսանկարը հրավերի հարցմանը կցելու հնարավորությունը։ Թողարկումից ի վեր բաժանորդների համար ավելացվել են այլ բացառիկ հնարավորություններ, ներառյալ օգտատիրոջ միջերեսի լրացուցիչ ձևավորման ընտրանքներ և անհատական էմոջիներ ու հաղորդագրությունների կպչուն պիտակներ։

## Օգտատերերի ստեղծած բովանդակություն

Ավատարների և աշխարհների ստեղծումը բարդ գործընթաց է, որը ներառում է արտաքին գործիքների օգտագործում. դրանք վերբեռնվում են օգտատերերի կողմից՝ օգտագործելով Unity ծրագրաշարի մշակման հավաքածու, որը թողարկվել է VRChat-ի հետ միասին։ Ավատարները կարող են կրկնօրինակել գլխի և ձեռքերի շարժումները, ինչպես նաև աջակցում են շրթնաձայնումը, աչքերի թարթումը և այլ հատկություններ։

Ավատարները հաճախ տրամադրվում են անվճար կամ վաճառվում առցանց հարթակներում՝ ինչպես Gumroad-ը կամ Booth են։

2020 թվականին VRChat–ը ներկայացրեց Udon անունով տեսողական ծրագրավորման լեզու, որը հիմնված է հանգույցային գրաֆիկի ճարտարապետության վրա։ Չնայած այն դեռ համարվում է ալֆա տարբերակ, սակայն հնարավոր դարձավ օգտագործել այն հանրային աշխարհներում 2020 թվականի ապրիլից։

## Սարքավորումների աջակցություն
VRChat-ը հասանելի է Microsoft Windows (ՀԾ), Android և iOS (փորձնական տարբերակ) պլատֆորմների համար։ Ինչպես աշխարհները, այնպես էլ ավատարները, կարող են ստեղծվել մեկ կամ մի քանի պլատֆորմների համար։ Բջջային սարքերի ապարատային սահմանափակումների պատճառով բովանդակությունը պետք է օպտիմիզացվի որոշակի տեխնիկական չափանիշներով։

## Համայնք
VRChat-ի հայտնիությունը հիմնականում պայմանավորված է YouTube-ի և Twitch-ի ուղիղ հեռարձակում իրականացնող կոնտենտ ստեղծողների ակտիվ օգտագործմամբ։ VRChat-ի շուրջ ձևավորվել է համայնք, որը ներառում է ֆորումում հրապարակվող շաբաթական թերթ, ինչպես նաև խաղին նվիրված քննարկումներով հաղորդումներ և փոդքասթներ։

Հարթակն առաջին անգամ լայն ճանաչում ստացավ թողարկման ժամանակ եղած վիրուսային տարածմամբ, սակայն դրա օգտագործողների թիվն սկսեց կայուն աճ գրանցել հատկապես COVID-19 համավարակի և դրա հետ կապված կարանտինային սահմանափակումների ընթացքում։ VRChat-ին նվիրված Twitch հաշիվներում դիտումների զգալի աճ գրանցվեց 2020 թվականի ամռանն ու սեպտեմբերին։

Ծառայությունը 2020 թվականի Հելոուինիի հանգստյան օրերին գրանցեց ռեկորդային՝ ավելի քան 24,000 միաժամանակյա օգտատեր, որոնցից կեսից ավելին օգտվում էին VR սարքավորումներից։ Դա պայմանավորված էր տոնական միջոցառումներով և նոր թողարկված Oculus Quest 2 սարքով։ 2020 թվականի դեկտեմբերի 31-ին VRChat-ը գրանցեց այն ժամանակվա իր նոր ռեկորդը՝ ավելի քան 40,000 միաժամանակյա օգտատեր Նոր տարվա տոնակատարությունների ժամանակ։ Այնպիսի մեծ ներհոսք կար, որ համակարգը կարճ ժամանակով խափանվեց՝ անվտանգության մատակարարը սխալմամբ ընկալեց օգտատերերի հոսքը որպես ծառայության մերժման հարձակում (DDoS)։

## Ծանոթագրություններ

Կատեգորիա:2014 հիմնադրված համացանցային սեփականություն
Կատեգորիա:Windows տեսախաղեր
Կատեգորիա:Համակարգչային խաղեր այբբենական կարգով
Կատեգորիա:Համացանցային մեմեր
Կատեգորիա:Վիրտուալ իրականություն